Enne käesolava aasta linnujahihooaega jõustusid jahieeskirja muudatused, mis säästavad veelinde ja ronka. Jahiulukite hulgast arvati välja ohustatud aul ja hahk, kelle arvukus on oluliselt langenud ja kelle jahtimise vastu puudub ka küttide huvi. Samuti ei ole jahiulukid enam ronk ja hallhaigur, kelle küttimine oleks Euroopa Liidu linnudirektiivi järgi pidanud alates 2004. aastast olema lubatud vaid erandjuhul oluliste kahjustuste korral.
Septembrist alustas raadio Elmar koostöös Eesti Ornitoloogiaühinguga pikaajalist saatesarja Linnutark. Selles tutvustatakse huvitavaid linnuliike, räägitakse parasjagu looduses toimuvast ja lindude uurimisest ning vastatakse ka kuulajate küsimustele. Septembris tuleb juttu herilaseviust, sookurgede rändekogunemisest ja lindude rõngastamisest. Kuu viimases saates tehakse tagasivaade möödunud kuu linnuelule ja räägitakse, mida on oodata järgmisel kuul. Saade on eetris igal reedel kell 9.15 ning järelkuulatav Elmari kodulehelt ja podcastist. Saadet juhib Tiiu Rööp.
Linnuhuviliste teabelehe Tiirutaja värskest numbrist saab lugeda lindude laevaloendustest, rasvatihase ebatavalistest pesakohtadest, saba- ja kukkurtihasest, madukotkast, suurkoovitaja rändeteedest, Karula must-toonekurg Eedist. Lisaks on lehes lühemad uudised, kroonika, saabuvad sündmused, raamatute tutvustus jm. EOÜ liikmed, keskkonna- ja haridusasutused saavad paberlehte tasuta tellida, elektroonilist lehte saab lugeda siit.
1. septembril algas ajakirja Eesti Loodus fotovõistlus, mis on üks Eesti suuremaid loodusfotode konkursse. Osaleda saab nii noorte kui ka täiskasvanute kategoorias. Võistlustöid oodatakse hiljemalt 1. oktoobriks. Muu hulgas annab Eesti Ornitoloogiaühing eriauhinna parimate aasta linnu fotode eest. Vaata lähemalt veebilehelt www.eestiloodus.ee.
7.-9. oktoobril toimub Järvamaal Lõõlas Kaitseliidu Järva maleva õppekeskuses Eesti Ornitoloogiaühingu praktiline sügislaager, mis korraldatakse EOÜ mälumänguga kogutud annetuste toel. Selle eesmärk on otsida etsamassiividest kaitsealuste linnuliikide seni teadmata pesi, et tagada nende kaitse. Eriline tähelepanu on must-toonekurel. Pesade leidmiseks annavad näpunäiteid parimad asjatundjad Kotkaklubist. Osalema on oodatud kuni 40 vähemalt 16-aastast inimest. Osalejatele pakutakse majutust, sööki-jooki, mõnusaid õhtuseid tegevusi ja head sügisest metsaelamust. Info ja registreerimine kuni 3. oktoobrini aadressil firstname.lastname@example.org või telefonil 5666 0628.
1. septembril algas 15. EENeti arvutijoonistuste võistlus "Ajarada", mis esmakordselt on pühendatud ajalooteemadele. Teiste seas on ka aasta linnuga seotud teema "Tii-tii-digitihane". Võistlusele on oodatud nii lapsed kui ka täiskasvanud. Töid saab esitada 18. novembrini. Auhinnatakse nii parimate tööde autoreid kui ka juhendajaid. Võistlust korraldab Hariduse Infotehnoloogia Sihtasutuse struktuuriüksus EENet koos Eesti Rahva Muuseumi ja Eesti Ornitoloogiaühinguga. Vaata lähemalt http://joonistaja.eenet.ee.
21.-22. septembril toimub Läänemaal seminar „Tekstid ja linnud“. See keskendub lindude kujutamisele kultuuris: kirjanduses, folklooris, kujutavas ja audiovisuaalses kunstis, keskkonnaajaloos, aga ka meedias laiemalt. Esimesel päeval toimub rahvusvaheline ingliskeelne uurijaseminar, teisel päeval kõigile avatud eestikeelne ettekandepäev ja linnuretk.
Eesti Ornitoloogiaühingu teadusajakirja Hirundo aasta esimesest numbrist saab lugeda lindude välisparasiitidest ja nende mõjust suluspesitsejatele, lindude isiksuse uurimisest linnuökoloogias ja rasvatihaste hemoglobiinitasemest. Loe Hirundot siit.
Juuli algul toimunud Eesti Ornitoloogiaühingu suvepäevadel kuulutati välja aasta lind 2017, kelleks on turteltuvid. Eestis pesitseb selle perekonna kaks liiki: turteltuvi ja kaelus-turteltuvi. Turteltuvid valiti aasta linnuks, kuna need kaks liiki on ühed kõige vähem uuritud linnuliigid Eestis. Pealegi on nende arvukus viimastel kümnenditel kõvasti kahanenud. Lisaks saavad turteltuvide aastal tuttavamaks ka teised meie tuvid.
2.-3. juulil toimus Lahemaa servas Kolgal Eesti Ornitoloogiaühingu 20. avatud suveseminar ehk suvepäevad. Osalejaid saabus sel aastal 163, kelle seas oli ühingu liikmeid ja külalisi peaaegu võrdselt. Viimaste aastate meeldiva trendina oli näha palju lapsi ja noori. Suvepäevade baasiks olnud Kolga kool ja selle kaunis ning mitmekesine ümbrus lõid suurepärased eeldused päevade kordaminekuks. Ka suviselt vahelduv ilm pidas vaatamata ennustustele peaaegu lõpuni vastu peamiselt päikselisena. Siit leiad suvepäevade kroonika. Fotode autorid on Margus Kupp, Kersti Kinks, Elle-Mari Talivee, Minni Saapar, Kristjan Adojaan ja EOÜ. Rohekm fotosid leiad meie Facebooki lehelt ja Margus Kupp`i galeriist, kus on ka lõbus video laululahingust.